29. ΝΟΜΟΘΕΤ. ΔΙΑΤΑΓΜΑ υπ' αριθ. 30 της 5/16 Σεπτ. 1974 (ΦΕΚ Α' 248) Περί επανεξετάσεως περιπτώσεών τινων εκπτώσεως Ελλήνων υπηκόων από της ιθαγενείας των. Άρθρ.1.-1.Υποβάλλονται εις επανεξέτασιν, κατά τας διατάξεις του παρόντος Ν.Δ/τος, άπασαι αι δημοσιευθείσαι εις την Εφημερίδα της Κυβερνήσεως, από της 21.4.1967 και μέχρι της 23.7.1974, αποφάσεις του Υπουργού Εσωτερικών, δι ων Έλληνες υπήκοοι εκηρύχθησαν έκπτωτοι από της ιθαγενείας των, κατά τας διατάξεις των άρθρ. 20 του Ν.Δ 3370/55 "περί κυρώσεως του Κώδικος της Ελληνικής Ιθαγενείας" (ανωτ. αριθ. 26) και 4 του Ν.Δ. 4234/1962 "περί ρυθμίσεως θεμάτων αφορώντων εις την ασφάλειαν της Χώρας" (τομ. 8 σελ. 128,21). 2.Η κατά την προηγουμένην παράγραφον επανεξέτασις, χωρούσα αυτεπαγγέλτως, διενεργείται υπό τριμελούς επιτροπής, συγκροτουμένης, εξ ενός Αρεοπαγίτου, ως Προέδρου, ενός Παρέδρου του Συμβουλίου της Επικρατείας και ενός Εφέτου, ως μελών, οριζομένων δια κοινής αποφάσεως των Υπουργών Εσωτερικών και Δικαιοσύνης. Χρέη γραμματέως της επιτροπής ασκεί τακτικός υπάλληλος του Υπουργείου Εσωτερικών, οριζόμενος δια της κοινής, ως άνω, αποφάσεως. Άρθρ.2.-1.Η κατ' άρθρ. 1 παρ. 2 επιτροπή επανεξετάσεως, ελέγχουσα και αξιολογούσα πάντα τα κατά την δημοσίευσιν του παρόντος υφιστάμενα εν γένει υπηρεσιακά στοιχεία, περί της καθ' όλου δράσεως και συμπεριφοράς των κηρυχθέντων εκπτώτων από της Ελληνικής Ιθαγενείας, γνωμοδοτεί δι εκάστην περίπτωσιν εάν συντρέχουν ή μη αι, κατά νόμον, προϋποθέσεις δια την διατήρησιν της επιβληθείσης εκπτώσεως. Η γνώμη της επιτροπής επανεξετάσεως είναι, κατά πάσαν περίπτωσιν, υποχρεωτική δια τον Υπουργόν Εσωτερικών, όστις, εν περιπτώσει εκφοράς υπό της επιτροπής γνώμης περί ανακλήσεως της στερητικής της ιθαγενείας αποφάσεως, οφείλει να δημοσιεύη την ανακλητικήν απόφασιν του εις την Εφημερίδα της Κυβερνήσεως, το βραδύτερον εντός δεκαημέρου από της υπογραφής του σχετικού πρακτικού, αποδίδων την ιθαγένειαν αφ' ης αποστερήθη. Ουδεμία αποζημιωτική απαίτησις κατά του Δημοσίου δύναται να προέλθη εκ της επιβληθείσης στερήσεως της ιθαγενείας και της κατά τον παρόντα νόμον αποδόσεως αυτής. 2.Εις περίπτωσιν καθ' ην η επιτροπή επανεξετάσεως ήθελεν εκφέρει δυσμενή δια τον κρινόμενον γνώμην, δύναται ούτος, δι' αιτήσεώς του, υποβαλλομένης εις τον Υπουργόν Εσωτερικών εντός έτους από της καταρτίσεως του σχετικού πρακτικού, να ζητήση αυτοπροσώπως ή δια πληρεξουσίου την και αύθις επανεξέτασιν της υποθέσεώς του παρά της επιτροπής της παρ. 2 του άρθρ. 1, συγκροτουμένης υπό διάφορον της προτέρας σύνθεσιν, προσάγων παν στοιχείον θεμελιωτικόν των απόψεών του. Άρθρ.3.-1.Οι Υπουργοί των Εσωτερικών και της Δικαιοσύνης δύνανται δι' αποφάσεώς των να συνιστούν πλείονας επιτροπάς επανεξετάσεως δια την ταχείαν περαίωσιν της επανεξετάσεως όλων των περιπτώσεων. Το έργον των επιτροπών επανεξετάσεως των υποθέσεων εις πρώτην φάσιν περατούται το βραδύτερον εντός τετραμήνου, από της ενάρξεως της ισχύος του παρόντος. 2.Ανακύπτοντα τυχόν ζητήματα, αναγόμενα εις την λειτουργίαν των επιτροπών επανεξετάσεως, ρυθμίζονται δια κανονιστικών αποφάσεων των αυτών, ως άνω, Υπουργών. Άρθρ.4.-Δια κοινής αποφάσεως των Υπουργών Οικονομικών και Εσωτερικών ορίζεται η καταβλητέα αμοιβή εις τον Πρόεδρον, τα μέλη και τον γραμματέα των επιτροπών επανεξετάσεως. Δια την καταβολήν της αμοιβής ταύτης δεν ισχύει η δια του άρθρ. 7 παρ. 2 του Ν.Δ. 4352/1964 (τόμ. 2Α σελ. 316,101) επιβαλλομένη απαγόρευσις. Άρθρ.5.-Η ισχύς του παρόντος άρχεται από της δημοσιεύσεώς του δια της Εφημερίδος της Κυβερνήσεως. 